Sussie bekommerd oor baba se naam | Maroela Media
Argieffoto (Foto: BRUNA BRUNA/Pixabay)
'n Vrou, wat nie met haar sussie se keuse vir 'n babanaam saamstem nie, is onseker of sy iets daaroor moet sê of net moet stilbly.
Sy sê ouers het natuurlik die reg om hul kinders enigiets te noem, maar sy glo haar sussie se keuse kan daartoe lei dat hul seuntjie – en sy ouers – daaroor gespot gaan word.
Sy het 'n lang lys alternatiewe name voorgestel, maar dit is alles verwerp. Sy het uiteindelik vir haar sussie gesê sy dink die naam is 'n "groot fout", en nou is haar sussie woedend.
Die vrou verduidelik haar 19-jarige sussie is agt maande swanger en 'n paar weke gelede het sy aangekondig sy gaan die seuntjie "Paradox" noem. Sy het eers gedink haar sussie maak 'n grap, maar sy hou vol sy het dié naam gekies "omdat dit cool klink en dis uniek".
Die Handwoordeboek van die Afrikaanse Taal (HAT) verduidelik 'n "paradoks" is 'n skynbaar absurde verklaring, of een wat homself weerspreek, maar wat waar is of waar kan wees, soos die spreuk "veg vir vrede". Dit kan ook 'n stelling wees wat homself weerspreek, soos "Ek jok altyd". Nóg 'n betekenis vir "paradoks" is iemand/iets met skynbaar teenstrydige eienskappe: Die Nieu-Seelandse haka verteenwoordig die mooiste paradoks in sport, want hoewel die kreet teenstanders moet intimideer, word hulle juis daardeur gemotiveer (Marco Botha).
Die vrou sê sy het intussen allerhande name op teksboodskappe vir haar sussie aangestuur en hoop dat sy tog iets anders sal kies. "Sy was egter gister baie geïrriteerd en wou weet hoekom ek steeds vir haar name bly aanstuur, terwyl sy reeds die naam gekies het. Ek moes eerlik wees en het vir haar gesê 'Paradox' is nie 'n regte naam nie en haar seuntjie gaan gespot word daaroor. Ek is regtig gespanne daaroor, want ek weet sy maak 'n groot fout. Nou het sy my oral geblok en weier om te erken dat ek bestaan."
Die twee sussies se ma het gesê dit is 'n vreemde naam, maar dit is elke ouer se reg om 'n naam vir hul kind te kies.
Die vrou het daarna by Reddit aangeklop om te hoor of gebruikers dink sy was verkeerd om kapsie te maak oor die naam.
Sommige gebruikers meen sy het die regte ding gedoen, ander meen as mens een keer iets gesê het, dan moet mens dit daar laat. Een persoon skryf: "Die probleem het ontstaan omdat jy aanhoudend daaroor iets te sê gehad het. Jou ma is reg – dit is uiteindelik haar keuse. Jy het jou sê gesê. Hou nou op met neul, vra om verskoning en wees 'n goeie tannie."
'n Ander het laat weet: "Ek werk met kinders en ek het al erger gehoor. Uiteindelik is dit haar keuse."
Wat is die vreemdste kindername wat jy al teëgekom het? Laat weet ons gerus in die kommentaar.
" Klink Cool" onvolwasse argument.
Afkorting gaan Parra of Parratjie genoem word.
Dan kla ons mense oor familie name
Dis 'n baie gepaste naam.
Paradox (sic) is 'n alarm sitsteem en 'n babatjie skree ook soos 'n alarm!☺
Ek het al veel erger name gehoor en dink nie dis so erg nie. Ons het destyds n Second Chance by my vorige werk gehad en ek kon net altyd nie my lag inhou nie – ha ha ha ha
Ek kan niks daaraan doen nie, aa die ma haar kind so wil noem sal sy. Haar kind gaan vir haar alleen kwaad bly, so sorteer dit maar uit in julle familie… Nie nodig om die wêreld te betrek hierby, ons het genoeg probleme soos dit is.
"Corona" en "North" is twee wat ek nou aan kan dink maar ek is seker daar is heelwat erger… ñ Naam soos "Ignition Coil The 3rd" klink wel interessant…